10/04/2014 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Resolución do 7 de marzo de 2014, da Dirección Xeral de Enerxía e Minas, pola que se autoriza administrativamente o peche da planta de coxeración que Energía de Bama, S. L. posúe no concello de Touro (A Coruña)

Resolución do 7 de marzo de 2014, da Dirección Xeral de Enerxía e Minas, pola que se autoriza administrativamente o peche da planta de coxeración que Energía de Bama, S. L. posúe no concello de Touro (A Coruña), e se cancela a súa inscrición no Rexistro de Instalacións de Produción de Enerxía en Réxime Especial da Comunidade Autónoma de Galicia. ANTECEDENTES DE FEITO Primeiro. –Con data 1 de abril de 1997, a Dirección Xeral de Industria autorizou a Maderas Bama, S. L. a instalación dunha planta de coxeración na súa factoría do concello de Touro (A Coruña) e incluíu a mesma no réxime especial creado polo Real Decreto 2366/1994, do 9 de decembro. Segundo. –Con data 1 de febreiro de 1999, a Dirección Xeral de Industria aprobou o proxecto de execución da planta de coxeración citada. As características básicas da instalación son: – Dous grupos motoxeneradores de 760 kW, c/u de potencia eléctrica efectiva, tensión nominal de xeneración 400 V, 50 Hz, que consumen gasóleo como combustible. – Dous transformadores elevadores de 1.000 kVA de potencia nominal cada un, con relación de transformación 0,4/10-20 kV ± 2,5 ±5 ± 7%. – Instalacións auxiliares e de interconexión á rede da compañía eléctrica distribuidora. Terceiro. –Con data 15 de xullo de 1999, a Delegación Provincial da Consellería de Economía e Comercio de A Coruña autorizou a posta en marcha da instalación de referencia. Cuarto. –Con data 11 de agosto de 1999, a Dirección Xeral de Industria autorizou o cambio de titularidade e subrogación da autorización administrativa e recoñecemento da condición de instalación acollida ao réxime especial de produción eléctrica da central de coxeneración de Maderas Bama, S. L. a favor de Energía de Bama, S. L. Quinto. –Con data 27 de outubro de 1999, a Dirección Xeral de Industria inscribiu definitivamente a planta de coxeración no Rexistro de Instalacións de Produción de Enerxía en Réxime Especial da Comunidade Autónoma de Galicia, con número RE-99-37. Sexto. –Con data 15 de maio de 2013, Energía de Bama, S. L. presentou solicitude de autorización administrativa para o peche e desmantelamento da instalación. Sétimo. –Con data 23 de agosto de 2013, a Xefatura Territorial da Consellería de Economía e Industria de A Coruña emitiu informe favorable á solicitude presentada. Oitavo. –Con data 17 de decembro de 2013, requíreselle a Energía de Bama, S. L. documentación adicional necesaria para continuar coa tramitación do procedemento. A empresa promotora presentou documentación con data 30 de decembro de 2013. Noveno. –Con data 26 de febreiro de 2014, Energía de Bama, S. L. solicitou a cancelación da inscrición da planta de coxeración no Rexistro de Instalacións de Produción de Enerxía en Réxime Especial da Comunidade Autónoma de Galicia. FUNDAMENTOS DE DEREITO Primeiro. –A Dirección Xeral de Enerxía e Minas é competente para resolver este expediente con fundamento no Decreto 227/2012, do 2 de decembro, polo que se establece a estrutura orgánica da Xunta de Galicia, no Decreto 235/2012, do 5 de decembro, polo que se fixa a estrutura orgánica da Vicepresidencia e das Consellerías da Xunta de Galicia, e no artigo 19 do Decreto 110/2013, do 4 de xullo, polo que se establece a estrutura orgánica da Consellería de Economía e Industria, que atribúe á Dirección Xeral de Enerxía e Minas a dirección, coordinación, planificación, execución, seguimento e control das competencias e funcións da Consellería en materia de enerxía, minas, administración e seguridade industrial, solo industrial, metroloxía e metais preciosos. Segundo. –O artigo 28 da Lei 54/1997, de 27 de novembro, do Sector Eléctrico, establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración Autonómica. Terceiro. –Na tramitación tivéronse en conta as normas de procedemento contidas no Real Decreto 1955/2000, do 1 de decembro, polo que se regulan as actividades de transporte, distribución, comercialización, subministro e procedementos de autorización de instalacións de enerxía eléctrica, no Real Decreto 661/2007, do 25 de maio, polo que se regula a actividade de produción de enerxía eléctrica en réxime especial, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede, RESOLVO Primeiro. –Autorizarlle administrativamente a Energía de Bama, S. L. o peche da instalación de coxeración que posúe na súa factoría do concello de Touro (A Coruña) segundo o “Proxecto de desmantelamento e peche da planta de coxeneración Energía de Bama, S. L. (RE-99-37) con motor de gasóleo ubicada en Maderas Bama (Concello de Touro)”, redactado polo enxeñeiro industrial Noel Viñas Vázquez, colexiado nº 2.114, e visado polo Colexio Oficial de Enxeñeiros Industriais de Galicia o 14 de maio de 2013. Segundo. –Cancelar a inscrición no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia da instalación citada, con número de rexistro autonómico RE-99-37. Todo isto de acordo coas seguintes condicións: Primeira. –A instalación terá que pecharse e desmantelarse de acordo coas especificacións e planos que figuran no proxecto referido no punto primeiro da parte dispositiva desta resolución. Segunda. –O tratamento dos residuos obtidos como consecuencia do peche e desmantelamento da instalación efectuarase de acordo co establecido na Lei 22/2011, de 28 de xullo, de residuos e solos contaminados, e demais lexislación de aplicación. Terceira. –Para introducir modificacións que afecten a datos básicos do proxecto será necesaria a previa autorización desta dirección xeral. Pola súa banda, a Xefatura Territorial da Consellería de Economía e Industria da Coruña poderá autorizar as modificacións de detalle do proxecto que resulten procedentes, debendo comunicarlle a este centro directivo todas as resolucións que dite en aplicación da devandita facultade. Cuarta. –O prazo para o peche e desmantelamento da instalación será de doce meses contados a partir do día seguinte ao da notificación desta resolución. Se transcorrido o dito prazo aquel non tivo lugar, producirase a caducidade desta autorización. Quinta. –Unha vez pechada e desmantelada a instalación, a Xefatura Territorial da Consellería de Economía e Industria da Coruña inspeccionará a totalidade das obras efectuadas. Sexta. –Con carácter previo á acta de peche, o órgano competente verificará o cumprimento dos condicionados impostos nesta resolución. Sétima. –O peche e desmantelamento da planta de coxeneración implicará a extinción da servidume de paso establecida para a execución da instalación eléctrica de acordo co recollido no artigo 155 do Real Decreto 1955/2000, de 1 de decembro. Oitava. –A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1755/1967, do 22 de xullo, sobre réxime de instalación, ampliacións e traslado de industrias, ou por incumprimento das condicións impostas. Novena. –Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Contra esta resolución que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 7 de marzo de 2014. O director xeral de Enerxía e Minas Ángel Bernardo Tahoces